b'\n_START_ARTICLE_\nTornpanax\n_START_SECTION_\nBeskrivelse\n_START_PARAGRAPH_\nGrenene er tykke og t\xc3\xa6t besat med stive, b\xc3\xb8rsteagtige torne. Barken er f\xc3\xb8rst lysegr\xc3\xb8n, men den bliver snart gr\xc3\xa5brun. Knopperne er spredte, butte og sm\xc3\xa5 i forhold til grenen. De sidder dybt under tornene. _NEWLINE_Bladene er tornede p\xc3\xa5 stilken og p\xc3\xa5 begge sider af bladnerverne. De er bredt \xc3\xa6gformede med brede, trekantede lapper. Bladranden er savtakket. Oversiden er gr\xc3\xa6sgr\xc3\xb8n, mens undersiden er d\xc3\xa6kket af stive h\xc3\xa5r. Blomsterne er hvide, og de sidder samlet i kugleformede hoveder p\xc3\xa5 en endestillet og tornet, opret klase. Frugterne er rustr\xc3\xb8de b\xc3\xa6r, der sidder h\xc3\xb8jt h\xc3\xa6vet over bladene._NEWLINE_Rodnettet best\xc3\xa5r af tykke, h\xc3\xb8jtliggende hovedr\xc3\xb8dder, som b\xc3\xa6rer f\xc3\xa5, tr\xc3\xa6vlede bir\xc3\xb8dder. Planten s\xc3\xa6tter rodskud. _NEWLINE_H\xc3\xb8jde x bredde og \xc3\xa5rlig tilv\xc3\xa6kst: 3 x 3 m (10 x 10 cm/\xc3\xa5r), heri ikke medregnet eventuelle rodskud.\n_START_SECTION_\nHjemsted\n_START_PARAGRAPH_\nPlanten h\xc3\xb8rer hjemme i de fugtige skove p\xc3\xa5 Rocky Mountains og Coast Range i det nordvestlige USA og det sydvestlige Canada. _NEWLINE_I Olympic Rain Forest er arten karakteristisk for et bestemt plantesamfund, der findes p\xc3\xa5 meget fugtige og ret n\xc3\xa6ringsrige voksesteder. Det er gerne p\xc3\xa5 den lave dele af skr\xc3\xa5ninger og langs vandl\xc3\xb8bene. Den \xc3\xa5rlige nedb\xc3\xb8r er i genemsnit p\xc3\xa5 1.250 mm. Her optr\xc3\xa6der arten sammen med bl.a. fjerbregne, bj\xc3\xb8rnebromb\xc3\xa6r, druehyld, finbladet mangel\xc3\xb8v, Galium triflorum (en snerre-art), gr\xc3\xb8n douglasgran, Hydrophyllum tenuipes (en vandblad-art), k\xc3\xa6mpel\xc3\xb8n, k\xc3\xa6mpethuja, lakseb\xc3\xa6r, mor og barn, oregonel, Polypodium glycyrrhiza (en engels\xc3\xb8d-art), sibirisk vinterportulak, sm\xc3\xa5hjerte, Tiarella trifoliata (en skumblomst-art), Trillium ovatum (en treblad-art), Vaccinium parvifolium (en b\xc3\xb8lle-art), vestamerikansk hemlock og vinl\xc3\xb8n.'